CELEX: C2006/048/73
Language: da
Date: 2006-02-25 00:00:00
Title: Sag T-425/05: Sag anlagt den  5. december 2005  — Mediocurso — Estabelecimento de Ensino Particular SA mod Kommissionen for De Europæiske Fællesskaber

25.2.2006   
            
            
               DA
            
            
               Den Europæiske Unions Tidende
            
            
               C 48/37
            
         Sag anlagt den 5. december 2005 — Mediocurso — Estabelecimento de Ensino Particular SA mod Kommissionen for De Europæiske Fællesskaber
   (Sag T-425/05)
   (2006/C 48/73)
   Processprog: portugisisk
   Parter
   
      Sagsøger: MIDIOCURSO — Estabelecimento de Ensino Particular SA (Lissabon, Portugal) (ved: advogados Carlos Botelho Moniz og Eduardo Maia Cadete)
   
      Sagsøgt: Kommissionen for De Europæiske Fællesskaber
   Sagsøgerens påstande
   Sagsøgeren har nedlagt følgende påstande:
   
               —
            
            
               Det fastslås, at med denne sag forenes de administrative procedurer vedrørende sag FSE 890288/P1, der verserer i Kommissionen for De Europæiske Fællesskabers tjenestegrene og i tjenestegrene ved DAFSE — Departamento para os Assuntos do Fundo Social Europeu (Departementet for Anliggender vedrørende Den Europæiske Socialfond), der henhører under Den Portugisiske Republiks Ministério para a Qualificação e o Emprego (ministeriet for arbejde og erhvervsuddannelse), der er beliggende i Av. Almirante Reis, nr. 72, 3. sal, P-1100 Lissabon, Portugal.
            
         
               —
            
            
               Kommissionen for De Europæiske Fællesskabers beslutning af 13. september 2005»om nedsættelse af Den Europæiske Socialfonds tilskud til« Mediocurso — Estabelecimento de Ensino Particular, Lda »i overensstemmelse med Kommissionens beslutning K (89) 0570 af 22. marts 1989, under sagsnr. 890588 P1« med reference nr. »K (2005) 3557« annulleres.
            
         
               —
            
            
               Kommissionen tilpligtes at betale sagens omkostninger.
            
         Søgsmålsgrunde og væsentligste argumenter
   Sagsøgeren er et handelsselskab, som i henhold til sine vedtægter har følgende formål: »levering af tekniske uddannelses- og specialiseringskurser og udførelse af projekter, studier, konsulentvirksomhed vedrørende økonomiske problemstillinger, skattespørgsmål, regnskabsføring og administration og ledelse af selskaber«. I 1988 indgav selskabet gennem Departamento para os Assuntos do Fundo Social Europeu forskellige ansøgninger til Den Europæiske Socialfond om tilskud til uddannelsesforanstaltninger, der skulle gennemføres i løbet af 1989, herunder den i denne sag omhandlede ansøgning om tilskud, som gav anledning til sag nr. 890588 P1. Ansøgningen om tilskud i nævnte sag blev godkendt og de hertil relaterede erhvervsuddannelsesforanstaltninger blev gennemført, hvorfor sagsøgeren indgav den pågældende anmodning om udbetaling af saldobeløbet.
   Den af sagsøgeren anfægtede retsakt er den beslutning, som Kommissionen vedtog efter indgivelsen af denne anmodning om udbetaling af saldobeløbet og af forskellige fornødne dokumenter.
   Sagsøgeren har gjort gældende, at Kommissionen tilsidesatte grundlæggende formforskrifter i betragtning af utilstrækkelig begrundelse af den anfægtede beslutning.
   Sagsøgeren har også påberåbt sig tilsidesættelse af retssikkerhedsprincippet og princippet om beskyttelse af den berettigede forventning, for så vidt som den anfægtede retsakt til skade for sagsøgeren afviger fra den forudgående retsakt, hvorved den faktiske og regnskabsmæssige rigtighed af de af sagsøgeren i udbetalingsanmodningen afgivne oplysninger blev attesteret. Sagsøgeren har endelig påberåbt sig en åbenlys urigtig vurdering af de af Medicurso fremlagte dokumenter til dokumentation af udgifterne og tilsidesættelse af proportionalitetsprincippet, for så vidt angår de retlige og faktiske grunde, der er anført til støtte for nedsættelsen af det i den anfægtede retsakt omhandlede tilskud.